Mej. SA met ope arms in tuisdorp verwelkom | Netwerk24
Deur Lynn Williams 20 Augustus 2019 06:48
Die nuwe Mej. Suid-Afrika, Zozibini Tunzi, is Maandag in Tsolo in die Oos-Kaap verwelkom toe sy haar tuisdorp die eerste keer ná haar kroning besoek het.
Honderde mense het in die strate saamgedrom om die beeldskone Tunzi te sien, terwyl haar konvooi deur die strate van Tsolo beweeg het.
Mej. Suid-Afrika, Zozibini Tunzi, is oorweldig deur die steun van inwoners van haar tuisdorp. Foto's: Verskaf
Opgewonde dorpenaars het gedans en sing en het openlik gewys hulle ondersteun Tunzi wat dié klein dorpie se naam wêreldwyd bekend gemaak het.
Jong meisies het saam met haar selfies geneem en sy het spesiaal aan hulle aandag gegee en gesê: "Dit was ek 'n paar jaar gelede."
Tunzi sê sy is oorweldig deur die steun wat sy van inwoners van haar tuisdorp ontvang.
"Ek kan nie glo hoeveel mense opgedaag het om my te kom groet nie. My gemeenskap laat my baie welkom voel. Hierdie mense het 'n groot invloed op my lewe en keuses gehad. Ek is hulle ewig dankbaar. Al wat ek kan sê, is dankie."
Thokozile Sokanyile, burgemeester van die Sidwadweni-distriksmunisipaliteit, sê die gemeenskap bars van trots oor Tunzi.
Tunzi het nadat sy gekroon is in haar toespraak gesê sy beloof om te baklei vir inwoners van die Oos-Kaap sodat hulle beter toegang tot onderwys het.
Tunzi gaan tydens haar besoek aan tradisionele rituele deelneem wat deur die stamhoof uitgevoer word.
Paul Leisegang, direkteur van die Mej. Suid-Afrika-wedstryd, sê: "Dit was ongelooflik om te sien hoe die mense haar as een van hul eie verwelkom, nes die koningin wat sy is."